รัฐบาลเตรียมชงช่วยน้ำท่วมปี’55
&#8220;วิรุฬ&#8221; แจงปี 2555 รัฐบาลเตรียมดันแพ็กเกจช่วยน้ำท่วมชุดใหญ่อุ้มประชาชนผู้ประกอบการน้ำท่วม
29 ธ.ค. 2554

“วิรุฬ” แจงปี 2555 รัฐบาลเตรียมดันแพ็กเกจช่วยน้ำท่วมชุดใหญ่อุ้มประชาชนผู้ประกอบการน้ำท่วม 
นายวิรุฬ เตชะไพบูลย์ รมช.คลัง เปิดเผยว่า รัฐบาลอยู่ระหว่างการรวบรวมมาตรการของทุกหน่วยงาน ในการให้ความช่วยเหลือประชาชนที่ได้รับผลกระทบจากปัญหาน้ำท่วมเพื่อจะได้ออกมาเป็นแพ็กเกจเดียวกัน โดยผ่านทางคณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) เพื่อป้องกันความสับสนของประชาชน โดยคาดว่ามาตรการต่างๆ น่าจะเข้าสู่ที่ประชุมคณะรัฐมนตรี (ครม.) ได้ช่วงหลังปีใหม่ 
ทั้งนี้ รวมถึงมาตรการในการจัดสรรวงเงิน 5,000 ล้านบาท จากโครงการบ้านหลังแรก เพื่อปล่อยกู้ซ่อมบ้านที่ได้รับผลกระทบจากน้ำท่วม อัตราดอกเบี้ย 0% รายละไม่เกิน 1 แสนบาท และมาตรการนำค่าซ่อมบ้านตามจริงแต่ไม่เกิน 1 แสนบาท และค่าซ่อมรถยนต์ที่ถูกน้ำท่วมตามจริงแต่ไม่เกิน 3 หมื่นบาท สามารถนำมาลดหย่อนภาษีเงินได้บุคคลธรรมดา 
มาตรการในการให้ผู้ประกอบการสามารถหักค่าเสื่อมราคาสำหรับการซื้อเครื่องจักรมาทดแทนเครื่องจักรที่ถูกน้ำท่วม 125% จากปกติ 100% 
“ตอนนี้รัฐบาลอยู่ระหว่างการรวบรวมมาตรการของทุกหน่วยงานในการให้ความช่วยเหลือประชาชนที่ได้รับผลกระทบจากปัญหาน้ำท่วมเพื่อจะได้ออกมาเป็นแพ็คเก็จเดียวกัน โดยผ่านทาง กยอ. เพื่อป้องกันความสับสนของประชาชน โดยคาดว่ามาตรการต่าง ๆ น่าจะเข้าสู่ที่ประชุมคณะรัฐมนตรี (ครม.) ได้ช่วงหลังปีใหม่ และหลังจากนั้นทาง กยอ. คงจะชี้แจงรายละเอียดอีกที” 
นอกจากนี้ ยังอยู่ระหว่างการพิจารณาผลการปล่อยสินเชื่อบ้านหลังแรก เพื่อดูว่าจะมีการปรับปรุงแก้ไขหลักเกณฑ์ในการปล่อยสินเชื่อหรือไม่ โดยคงต้องดูความต้องการและผลกระทบหลังจากปัญหาน้ำท่วมคลี่คลาย เพื่อให้การปรับแก้หลักเกณฑ์ดังกล่าวตอบสนองความต้องการของประชาชนมากที่สุด